CELEX: 32019D0212(01)
Language: mt
Date: 2019-02-07 00:00:00
Title: Deċiżjoni ta’ Implimentazzjoni tal-Kummissjoni tas-7 ta’ Frar 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tad-Dokument Uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-Ispeċifikazzjoni tal-Prodott għal isem fis-settur tal-inbid (Nizza (DOP))

12.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 55/6
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-7 ta’ Frar 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tad-Dokument Uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-Ispeċifikazzjoni tal-Prodott għal isem fis-settur tal-inbid
         (Nizza (DOP))
         (2019/C 55/06)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 97(3) tiegħu,
         Billi:
         
                     (1)
                  
                  
                     L-Italja ressqet applikazzjoni għall-protezzjoni tal-isem “Nizza” skont it-Taqsima 2 tal-Kapitolu I tat-Titolu II tal-Parti II tar-Regolament (UE) Nru 1308/2013.
                  
               
                     (2)
                  
                  
                     B’konformità mal-Artikolu 97(2) tar-Regolament (UE) Nru 1308/2013, il-Kummissjoni eżaminat din l-applikazzjoni u sabet li l-kundizzjonijiet previsti fl-Artikoli 93 sa 96, fl-Artikolu 97(1), kif ukoll fl-Artikoli 100, 101 u 102 tar-Regolament imsemmi, huma ssodisfati.
                  
               
                     (3)
                  
                  
                     Sabiex ikunu jistgħu jitressqu d-dikjarazzjonijiet ta’ oġġezzjoni skont l-Artikolu 98 tar-Regolament (UE) Nru 1308/2013, id-Dokument Uniku msemmi fl-Artikolu 94(1)(d) ta’ dak ir-Regolament u r-referenza għall-pubblikazzjoni tal-ispeċifikazzjoni li saret fil-proċedura nazzjonali għall-eżami tal-applikazzjoni għall-protezzjoni tal-isem “Nizza” jenħtieġ li jiġu ppubblikati f’Il-Ġurnal Uffiċjali tal-Unjoni Ewropea,
                  
               IDDEĊIEDIET KIF ĠEJ:
         
            Artikolu Uniku
            Id-Dokument Uniku stabbilit skont l-Artikolu 94(1)(d) tar-Regolament (UE) Nru 1308/2013 u r-referenza għall-pubblikazzjoni tal-Ispeċifikazzjoni tal-Prodott għall-isem “Nizza” (DOP) jinsabu fl-Anness ta’ din id-Deċiżjoni.
            Skont l-Artikolu 98 tar-Regolament (UE) Nru 1308/2013, il-pubblikazzjoni ta’ din id-Deċiżjoni tagħti d-dritt ta’ oġġezzjoni għall-protezzjoni tal-isem speċifikat fl-ewwel paragrafu ta’ dan l-Artikolu għal xahrejn mid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-7 ta’ Frar 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 347, 20.12.2013, p. 671.
      
      
         
            ANNESS
            DOKUMENT UNIKU
            
               “Nizza”
            
            
               PDO-IT-01896
            
            
               Data tat-tressiq tal-applikazzjoni: 2.12.2014
            
            1.   Isem li se jiġi rreġistrat
            
            “Nizza”
            2.   Tip ta’ indikazzjoni ġeografika
            
            DOP - Denominazzjoni ta’ Oriġini Protetta
            3.   Kategoriji tal-prodotti tad-dwieli
            
            
                     
                        1.
                     
                     
                        Inbid
                     
                  4.   Deskrizzjoni tal-inbid/inbejjed
            
            Nizza u Nizza riserva (Kategorija tal-inbid 1)
            Kulur: lewn ir-rubini intens, li għandu tendenza jixbah lewn il-granata maż-żmien;
            Riħa: intensa, distintiva, etereali;
            Togħma: niexfa, b’palat qawwi, armonjuża u tonda (mhux tannika).
            Qawwa alkoħolika totali minima skont il-volum: 13 % bil-volum;
            Estratt minimu mingħajr zokkor: 26 g/l;
            Kull parametru analitiku li ma jidhirx fit-tabella hawn taħt jikkonforma mal-limiti stabbiliti fil-leġiżlazzjoni nazzjonali u tal-UE.
            Karatteristiċi analitiċi ġenerali
            
                        Qawwa massima alkoħolika totali (f’% ta’ volum):
                     
                     
                         
                     
                  
                        Qawwa alkoħolika reali minima (f’% tal-volum):
                     
                     
                         
                     
                  
                        Aċidità totali minima:
                     
                     
                        5,0  fi grammi għal kull litru espressi bħala aċidu tartariku
                     
                  
                        Aċidità volatili massima (f’milliekwivalenti għal kull litru)
                     
                     
                         
                     
                  
                        Total ta’ dijossidu tal-kubrit massimu (f’milligrammi għal kull litru):
                     
                     
                         
                     
                  Nizza bl-indikazzjoni tal-“vigna” u Nizza riserva bl-indikazzjoni tal-“vigna” (Kategorija tal-inbid 1)
            Kulur: lewn ir-rubini intens, li għandu tendenza jixbah lewn il-granat maż-żmien;
            Riħa: intensa, distintiva, etereali;
            Togħma: niexfa, b’palat qawwi, armonjuża u tonda (mhux tannika).
            Qawwa alkoħolika totali minima skont il-volum: 13,5 % bil-volum;
            Estratt minimu mingħajr zokkor: 28 g/l;
            Kull parametru analitiku li ma jidhirx fit-tabella hawn taħt jikkonforma mal-limiti stabbiliti fil-leġiżlazzjoni nazzjonali u tal-UE.
            Karatteristiċi analitiċi ġenerali
            
                        Qawwa massima alkoħolika totali (f’% ta’ volum):
                     
                     
                         
                     
                  
                        Qawwa alkoħolika reali minima (f’% tal-volum):
                     
                     
                         
                     
                  
                        Aċidità totali minima:
                     
                     
                        5,0  fi grammi għal kull litru espressi bħala aċidu tartariku
                     
                  
                        Aċidità volatili massima (f’milliekwivalenti għal kull litru)
                     
                     
                         
                     
                  
                        Total ta’ dijossidu tal-kubrit massimu (f’milligrammi għal kull litru):
                     
                     
                         
                     
                  5.   Prattiki enoloġiċi
            
            5.1.   Prattika enoloġika speċifika
            
            Maturazzjoni
            Prattika enoloġika speċifika
            Nizza: irid ikun immaturat għal mill-inqas 18-il xahar, li mill-inqas 6 xhur minnhom fi btieti tal-injam mill-1 ta’ Jannar tas-sena ta’ wara l-ħsad.
            Nizza “vigna”: irid ikun immaturat għal mill-inqas 18-il xahar, li mill-inqas 6 xhur minnhom fi btieti tal-injam mill-1 ta’ Jannar tas-sena ta’ wara l-ħsad.
            Nizza riserva: irid ikun immaturat għal mill-inqas 30 xahar, li mill-inqas 12-il xahar minnhom fi btieti tal-injam mill-1 ta’ Jannar tas-sena ta’ wara l-ħsad.
            Nizza riserva “vigna”: irid ikun immaturat għal mill-inqas 30 xahar, li mill-inqas 12-il xahar minnhom fi btieti tal-injam mill-1 ta’ Jannar tas-sena ta’ wara l-ħsad.
            Żieda fil-btieti
            Prattika enoloġika speċifika
            Matul il-perjodu obbligatorju ta’ maturazzjoni fil-btieti jista’ jiżdied l-istess inbid tal-istess vendemmja, li jista’ jinħażen f’kontenituri oħra li ma jkunux btieti tal-injam, sa 10 % tal-volum totali.
            Arrikkiment
            Restrizzjoni rilevanti għall-produzzjoni tal-inbejjed
            M’hemm l-ebda dispożizzjoni għal kwalunkwe forma ta’ arrikkiment sabiex tiżdied il-qawwa alkoħolika tal-inbejjed Nizza DOCG.
            5.2.   Rendimenti massimi:
            
            Nizza u Nizza riserva
            49 ettolitru għal kull ettaru
            Nizza bl-indikazzjoni “vigna” fit-tielet sena wara t-tħawwil
            26,60 ettolitru għal kull ettaru
            Nizza bl-indikazzjoni “vigna” fir-raba’ sena wara t-tħawwil
            30,80 ettolitru għal kull ettaru
            Nizza bl-indikazzjoni “vigna” fil-ħames sena wara t-tħawwil
            35 ettolitru għal kull ettaru
            Nizza bl-indikazzjoni “vigna” fis-sitt sena wara t-tħawwil
            39,90 ettolitru għal kull ettaru
            Nizza bl-indikazzjoni “vigna” fis-seba’ sena wara t-tħawwil ’il quddiem
            44,10 ettolitru għal kull ettaru
            6.   Iż-żona ġeografika demarkata
            
            Iż-żona tal-produzzjoni għal “Nizza” DOCG (DOP) tinkludi t-territorju kollu tal-muniċipalitajiet li ġejjin: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca and San Marzano Oliveto
            7.   Il-varjetà/varjetajiet tad-dwieli ewlenin tal-inbid
            
            Barbera N.
            8.   Deskrizzjoni tar-rabta/rabtiet
            
            Nizza DOCG (DOP) (Kategorija tal-Inbid 1)
            
               Il-fatturi naturali li huma relevanti għar-rabta
            
            A)   Din iż-żona ta’ produzzjoni tkopri 18-il muniċipalità ħdejn il-muniċipalità ta’ Nizza fil-Provinċja ta’ Asti; tradizzjonalment din kienet iż-żona magħżula għall-kultivazzjoni tal-varjetà tad-dielja Barbera.
            Hija żona ta’ għoljiet żgħar b’altitudni ta’ bejn 150 u 400 metru, ikkaratterizzati minn klima moderata bi ftit riħ u medja ta’ xita annwali ta’ madwar 700 mm. Il-ħamrija hija l-iktar kalkarja, ta’ fond medju u li tistrieħ fuq massa ta’ blat magħmula minn taħlita ta’ tafal u ġir kalkarju-mrammel. It-terren taż-żona għat-tkabbir tad-dwieli ta’ Nizza huwa ġeoloġikament parti mill-baċir Plioċene fir-reġjun tal-Asti; huwa fil-biċċa l-kbira ta’ oriġini sedimentarja, l-aktar b’formazzjonijiet terzjarji mrammlin ta’ tafal u ġir. Il-ħamrija għandha kontenut għoli ta’ karbonat tal-kalċju, u ġeneralment ftit li xejn materja organika, kif ukoll nutrijenti baxxi iżda bilanċjati perfettament.
            
               Il-fatturi umani relevanti għar-rabta
            
            Is-sinerġija perfetta bejn l-ambjent u l-bniedem fiż-żona ta’ Nizza tinġabar fil-qosor permezz tal-użu tas-sistema tradizzjonali tal-“contour”, dik tal-Guyot doppju u b’mezzi adegwati ta’ tnaqqija tal-għenieqed, li jagħtu lill-vinja ta’ Nizza rendiment baxx ħafna, l-iktar 7 tunnellati jew inqas, u xi kultant sistemi ta’ rmondar tal-friegħi (spurred cordon pruning), it-trażżin tar-rendimenti u l-ġestjoni razzjonali tal-faxxina li, flimkien ma’ esponiment lejn in-Nofsinhar, jgħollu kemm jistgħu l-kwalità tal-għenba Barbera. Tingħata l-akbar attenzjoni lill-għeneb fi żmien il-ħsad, li jsir kompletament bl-idejn sabiex kemm jista’ jkun tinżamm il-kwalità karatteristika tiegħu. It-teknika tal-produzzjoni tal-inbid ġiet ipperfezzjonata għal din il-materja prima eċċellenti. Din hija segwita minn perjodu minimu xieraq ta’ maturazzjoni ta’ 18-il xahar, sa aktar minn 30 xahar għal Nizza Riserva. Il-pajsaġġ tal-vinji taż-żona ta’ tkabbir tad-dwieli ta’ Nizza huwa r-riżultat eċċezzjonali ta’ tradizzjoni tal-produzzjoni tal-inbid li evolviet u ngħaddiet minn id għall-oħra sa mill-antikwità; dan isaħħaħ il-komunità lokali u l-ekonomija.
            Din it-tradizzjoni kulturali wasslet għal wirt stabbilit sew ta’ għarfien espert u ta’ tkabbir tad-dwieli, għal tekniki ta’ produzzjoni u ta’ maturazzjoni tal-inbid ibbażati fuq għarfien profond tal-varjetà Barbera, storikament imkabbra hemmhekk bil-kapaċità tagħha li tadatta għal kundizzjonijiet ambjentali partikolari.
            B)   Id-dettalji tal-kwalità jew il-karatteristiċi tal-prodott jirriżultaw essenzjalment jew esklussivament mill-ambjent ġeografiku.
            Nizza DOCG (DOP) huwa l-aktar inbid prezzjuż li jsir fiż-żona. Il-prodott finali jiddistingwi ruħu permezz tal-karatteristiċi tal-ħamrija taż-żona tal-produzzjoni. B’mod partikolari, l-inbejjed Nizza li jiġu minn żoni li fihom prinċipalment ħamrija taflija u ramlija li tiskula jkollhom aktar intensità u sfumaturi ta’ kulur, pH bejn medja u għolja u aċidità iktar baxxa, u aroma intensa ħafna ta’ “ħamrija” (“tuf” huwa l-isem tat-tafal bid-djalett lokali). Huma eleganti, strutturati ħafna, u għandhom ħajja twila. Dawk minn żoni li fihom l-iktar ħamrija ramlija għandhom aċidità aktar qawwija, intensità ta’ kulur iktar mitfija u varjegazzjoni ta’ aromi fini u eleganti bi rwejjaħ iktar balsamiċi, aktar ta’ ħxejjex aromatiċi, flimkien ma’ struttura armonjuża.
            L-aħjar esponiment għax-xemx u l-aħjar kundizzjonijiet tal-ħamrija u tal-klima, kif ukoll it-tipi ta’ ħamrija deskritti hawn fuq iwasslu għal inbejjed strutturati ferm, ta’ kulur rikk u adattati għall-maturazzjoni, u li jżommu wkoll maż-żmien. L-esponiment tad-dwieli, min-Nofsinhar għal-Lbiċ u u għax-Xlokk, jaffettwa wkoll l-assorbiment tar-raġġi tax-xemx li jgħin biex l-għenba ssiru tilħaq il-kwalità tagħha, minħabba li dan iżid il-konċentrazzjoni taz-zokkor u tal-polifenoli.
            C)   Deskrizzjoni tal-interazzjoni kawżali bejn l-aspetti msemmija taħt (A) u dawk imsemmija taħt (B).
            L-inbejjed “Nizza” jafu l-karatteristiċi speċifiċi ta’ kwalità tagħhom lill-interazzjoni bejn l-ambjent naturali u l-fatturi umani ta’ tradizzjoni u għarfien fir-rigward tal-kultivazzjoni, il-vitikoltura u l-maturazzjoni. B’mod partikolari, il-produtturi għamlu għażliet kwalitattivi ħafna għall-kultivazzjoni tal-għeneb (rendimenti limitati, b’mod partikolari għat-tipi li jġorru l-indikazzjoni “vigna”) u għall-produzzjoni tal-inbejjed “Nizza” DOCG (DOP) billi astjenew milli jużaw il-prattika ta’ arrikkiment.
            L-għarfien kulturali li jmur lura sal-antikwità flimkien mal-kultivazzjoni tad-dwieli bis-sistema tal-“contour”, ġestiti b’mod espert permezz tas-sistema tradizzjonali doppja ta’ rmondar Guyot. Dawn il-fatturi, flimkien ma’ temperaturi ta’ kuljum pjuttost għoljin jippermettu tisjir ottimali tal-għeneb, li jagħtu lil “Nizza” l-karatteristiċi analitiċi u organolettiċi tipiċi tiegħu.
            Id-distrett ta’ Nizza huwa ċentru storiku għall-produzzjoni tal-inbejjed Barbera fil-Piemonte, bi tradizzjoni impressjonanti ta’ pproċessar, maturazzjoni u kummerċjalizzazzjoni tal-prodott finali, prekundizzjoni għall-produzzjoni u l-istabbiliment sussegwenti fis-suq tal-inbejjed ħomor strutturati b’maturazzjoni medja jew fit-tul.
            9.   Kundizzjonijiet oħra essenzjali
            
            L-ibbottiljar fiż-żona ddefinita
            
               Qafas ġuridiku:
            
            Fil-leġiżlazzjoni tal-UE
            
               Tip ta’ kundizzjoni ulterjuri:
            
            L-ibbottiljar fiż-żona ġeografika demarkata
            
               Deskrizzjoni tal-kundizzjoni:
            
            F’konformità mal-Artikolu 8 tar-Regolament (KE) Nru 607/2009, l-ibbottiljar jew l-ippakkjar irid isir fiż-żona ġeografika demarkata biex titħares il-kwalità, tiġi ggarantita l-oriġini u tkun żgurata l-effettività tal-kontrolli.
            Fil-fatt, il-kwalitajiet u l-karatteristiċi partikolari tal-inbejjed “Nizza” DOCG (DOP), relatati maż-żona ġeografika tal-oriġini huma ppreservati aħjar meta l-ibbottiljar isir fiż-żona demarkata peress li l-applikazzjoni tar-regoli tekniċi kollha dwar it-trasport u l-ibbottiljar u l-konformità ma’ tali regoli taqa’ taħt ir-responsabbiltà u l-kompetenza professjonali ta’ kumpaniji li jipproduċu fiż-żona demarkata.
            Dan l-obbligu jippermetti li jiġu evitati riskji possibbli li jista’ jkun hemm jekk it-trasport iseħħ barra ż-żona tal-inbid DOCG (DOP), bħal: ossidazzjoni u stress termali minn temperaturi għoljin jew baxxi, b’deterjorament tal-prodott, b’effetti negattivi konsegwenti fuq il-karatteristiċi kimiki-fiżiċi (l-aċidità, is-sustanzi tal-polifenoli u tal-kulur) u organolettiċi (il-kulur u t-togħma) u l-istabbiltà. B’mod partikolari, ir-riskju ta’ kontaminazzjoni mikrobijoloġika (minn batterji, virusijiet, fungi, moffa u ħmira) jitnaqqas.
            Ir-riskji msemmija qabel b’dan l-obbligu jiġu evitati għaliex is-sistema ta’ kontrolli mill-korpi kompetenti, li l-operaturi jkunu soġġetti għalihom tul il-fażijiet kollha tal-produzzjoni, b’mod partikolari tul il-fażi tal-ibbottiljar, hija aktar effettiva fiż-żona demarkata.
            Għalhekk, din il-kundizzjoni hija introdotta għall-benefiċċju tal-operaturi responsabbli għall-ħarsien tal-kwalità ta’ Nizza DOCG (DOP), sabiex joffru lill-konsumaturi garanzija tal-oriġini, tal-kwalità u tal-konformità mal-Ispeċifikazzjoni tal-Prodott, u biex tinżamm reputazzjoni għolja tal-isem.
            
               Link għall-ispeċifikazzjoni tal-prodott
            
            https://www.politicheagricole.it/flex/cm/pages/ServeBLOB.php/L/IT/IDPagina/12401